Tänä päivänä luetaan jälleen naama kateudesta soikeana ihmisten tulotietoja. Samalla unohtuu, että tuloista maksetuilla veroilla Suomi pysyy pystyssä. Mutta kiittääkö tavallista kunnon veronmaksajaa kukaan? Ei, sen sijaan heidät syyllistetään, kirjoittaa politiikan erikoistoimittaja Timo Haapala.

Paljon on tienattu viime vuonna, kuka enemmän, kuka vähemmän.

Paljon on maksettu myös veroja. Se tosiasia pakkaa unohtumaan, kun katse kiinnittyy pelkästään tulotietoihin.

Tavallinen veronmaksaja on tässä maassa hylkiö, jota kukaan ei arvosta. Tavallista veronmaksajaa ei kehuta juhlapuheissa. Eivät edes poliitikot, jotka työnsä puolesta jakavat veroja maksavilta poloisilta kerätyt rahat ilman kiitoksen sanaa, joskus viisaasti, joskus vähemmän viisaasti (esimerkiksi tuulivoiman tuotantotukeen etc).

Kaiken maailman koijarit ja huijarit pitävät tunnollista veronmaksajaa puolestaan ääliönä, joka maksaa veroja vain tyhmyyttään.

Kuka on koskaan kuulut edes valtiovarainministeri Petteri Orpon (kok) suusta kiitoksen sanaa, että hän pääsee jakamaan meidän rahojamme maailman tuuliin?

Onko Orpo koskaan sanonut: Kiitos, veronmaksaja, kiitos, olet kiva kaveri!

Kiitosta on turha odottaa. Sitä ei tule Orpolta eikä pääministeri Juha Sipilältä (kesk), eikä tullut heidän edeltäjiltään, pienemmistä tapeista puhumattakaan.

Ei, sen sijaan veronmaksajaa syyllistetään niin, että hänellä on jatkuva huono omatunto, ettei hän maksa vielä enemmän veroja. Poliitikot huutavat ja vaativat suu vaahdossa veronmaksajaa osallistumaan milloin mihinkin verotalkoisiin yhteisen edun ja solidaarisuuden nimissä.

Jutta Urpilainen (sd) keksi valtiovarainministerinä vielä kaiken päälle ylimääräisen raippaveron (”solidaarisuusvero”), jota maksavat tässä maassa – jossa on valmiiksi maapallon kovin progressio – kaikki yli 72 000 euroa vuodessa tienaavat. Raippaveroa maksetaan maailman tappiin, koska sellaista poliitikkoa eivät naiset osaa synnyttää, joka uskaltaisi tämän tilapäiseksi veroksi suunnitellun rangaistuksen poistaa.

Ei, sen sijaan tulee vain lisää talkoovaatimuksia, jotka jatkuessaan luovat veronmaksajalle kroonisen riittämättömyyden tunteen.

Ja tämä kirjoitus ei puolusta pätkääkään EK:n puheenjohtajan, Elisan toimitusjohtajan Veli-Matti Mattilan ja hänen kaltaistensa puolentoista miljoonan öykkärituloja, vaikka hänenkin veronsa valuvat yhtä lailla verottajan suureen moolokin kitaan. Mattila saa 70 kertaa normaalipalkansaajan tulot vuodessa, mutta pieksee silti suutaan, että Suomessa (muiden) palkkoja pitäisi leikata 10-15 prosenttia.

Haistakoon huilun.

Keskituloiset pitävät Suomen pystyssä

Tässä kirjoitetaan keski-ja melkohyvätuloisista, jotka pitävät tämän maan pystyssä.

Poliitikkojen jaettavaksi päätyvästä reilun 33 miljardin tuloverokertymästä (ansio- ja pääomatulot) 60 % tulee henkilöiltä, jotka ansaitsivat vuodessa 35 000-150 000 euroa. Heitä on 26,8% tulonsaajista. Yli 55 000 euroa tienaavat maksavat verohallinnon keräämistä tuloveroista 41,4 %. Tiedot ovat armon verovuodelta 2015. Kärjekkäämpiäkin tilastoja löytyy.

Ja kun pääset esimerkiksi yli 50 000 euron tuloihin, progressio iskee että pääkallo soi: Palkankorotus voi muuttua palkanalennukseksi, kun paikka veroasteikossa muuttuu.

Mutta tuleeko kiitosta poliitikoilta? Ei, ei tule. Sitä on turha odottaa.

Yle kertoi paljonko jaettavaa valtiolle antaa esimerkiksi 84 000 ansaitseva palkansaaja: Bruttopalkasta veroihin menee 32 089 euroa, alv- ja valmisteveroihin 10 382 euroa, minkä päälle verottaja rokottaa työantajalta 18 262 euroa - eli kyseinen palkansaaja rahoittaa valtiota 60 733 euron edestä.

Repikää tuosta ja kysykää osallistuuko kyseinen tilastopalkansaaja talkoisiin?

Pakko on elääkin

Parihenkinen pääkaupunkiseudulla asuva perhe pulittaa paitsi maailman kovinta tuloveroa, myös maailman kovinta asumisen hintaa. Kämpät Vantaan ja Espoon syrjäkylilläkin maksavat saman kuin New Yorkin Manhattanilla, kiitos verorahoja jakavien poliitikkojen toteuttaman, totaalisesti epäonnistuneen asuntopolitiikan.

Vuokralla-asuminen alkaa olla mahdotonta ilman asumistukia, joiden määrä on noussut pilviin. Asumistuet rahoitetaan luonnollisesti niin ikään mm. keskituloisten tuloveroista.

Auto on hyvä olla, onneksi autoilu ja bensakin ovat maailman eniten verotettujen ylellisyystuotteiden kärkisijoilla. Jos v-tukseen otat pullon kossua, maksat siitäkin maailman kovimmat verot. Sen päälle keräät senttejä asuntolainanlyhennyksiin, opintolainan lyhennyksiin ja yrität säästää etelänmatkaa varten. Jne.

Ylellisyysverosta tulikin mieleen Yle-pakkovero, joka sivumennen sanoen nousee taas parilla kympillä ensi vuonna.

Vaikket katsoisi mitään tämän maamme kokoon nähden mammuttimaisen mediatalon tuotoksista, Yle-veroa maksat 163 euroa vuodessa, puoliso tietenkin saman verran – vaikka televisio on yhteinen, ja vaikka sitä ei avattaisi koko ensi vuonna. Tai vaikka sitä ei olisikaan.

Veropakolaisia poliitikko rakastaa

Monacoon kirjansa siirtäneet ralli- ja formula-tähdet tai NHL:n kiekkosankarit eivät maksa penniäkään veroa Suomeen, mutta heitä ihaillaan ja poliitikot haluavat heidän kanssa selfie-kuviin ja ovat mielin kielin.

Kun poliitikko on veroja maksamattoman kiekko- tai formulasankarin kainalossa, poliitikon naama punertuu innosta ja ihailusta. Avustaja lähettää kuvan myös sosiaaliseen mediaan.

Mutta milloin poliitikko on julkisesti kiitänyt tavallista suomalaista veronmaksajaa siitä, että pääsee jakamaan hänen maksamiaan rahoja kasvattaakseen omaa tai puolueensa kannatusta? Saati ottanut selfien: minä ja veronmaksaja!

Jep, ei tule mieleen.

Vasemmistoliitolta tai vihreiltä kukaan ei toki näitä kiitoksia edes odota, vaikka he ovat kaikkein kiivaimpia jakamaan muiden rahoja. Useimmat näistä eduskuntatalon suojissa väijyvistä poliittisista kakunjakajista eivät ole koskaan itse olleet oikeissa töissä, vaan heidän palkkansa on maksanut ja maksaa – niinpä niin, keskituloinen veronmaksaja.

Joku saattaa miettiä, että ryhdynpä tässä yrittäjäksi.

Ei kannata, heitä hakataan vielä enemmän.

Eli jos joskus kiitoksen sanan saisi normaali veronmaksajakin, edes veropäivänä.

IS sai tästä kommenttikirjoituksesta JSN:ltä langettavan päätöksen. Voit lukea päätöksen tästä linkistä.